བཀའ་དྲིན་དྲན་པ་ཞུས་ཆོག།ཅེས་པའི་ཞུ་བའི་སྐྱོ་གཞས།།ངུ་ངག་རོལ་མོ་དང་བཅས།།དགྲ་འདུལ་སྙན་ལ་གསོལ་རུང༌།།དགྲ་འདུལ་སྙན་ཁུང་ཆུང་ངུ༌།།ཆགས་པའི་རྡོ་ཡིས་བཀག་པས།།གསན་པའི་གོ་སྐབས་བྲལ་སོང༌།།སྐེ་རགས་འཇའ་ཚོན་རིམ་པ།།མྱུར་མོར་དཀྲོལ་བའི་རྗེས་ལ།།ཕྱུ་པའི་སྤྲིན་པ་དེ་ཡང༌།།ལག་པའི་རླུང་གིས་བཤགས་པས།།ལངས་འཚོའི་བཅུད་ཀྱིས་སྙེམས་པའི།།ཤ་ཡི་གངས་དཀར་བདུད་རྩི།།མཛེས་དགུ་སྤུངས་པ་ལྟར་དུ།།དགྲ་འདུལ་མིག་གི་ལོངས་སྤྱོད།།བརླ་ཤ་གླང་ཆེན་མཆེ་བ།།དཀར་ལ་རྒྱགས་ཉམས་དོད་པ།།འགྲོན་བུའི་རྒྱབ་ལྟར་འབུར་བའི།།རི་ལ་རྩྭ་རྩི་མང་བ།།དེའི་འོག་ཆུ་མིག་ཟབ་མོར།།ངང་ཕྲུག་གཞོན་ནུས་ཞུགས་སོ།།ཨ་ཚ་བྱིའུ་ཡི་སྐད་ཚ།།འདབ་མ་ཟིལ་པས་བརླན་ཆེ།།ངང་ཕྲུག་ཡར་མར་རྒྱུག་ཆེ།།གཉིས་སྦྱོར་དགའ་བདེའི་རིའོ།།